รายการเดินหน้าประเทศไทย : ลงพื้นที่สำรวจข้อมูลเชิงลึกผู้มีรายได้น้อย
ผู้อำนวยการสำนักงานสถิติแห่งชาติระบุลงพื้นที่สำรวจข้อมูลผู้มีรายได้น้อยพบปัญหาที่อยู่ไม่ชัด  ทำงานที่อื่นและสภาพภูมิอากาศ ต้องนัดล่วงหน้าและประสานผู้นำชุมชนประชาสัมพันธ์





นายภุชพงศ์ โนดไทสง ผู้อำนวยการสำนักงานสถิติแห่งชาติ กล่าวในรายการเดินหน้าประเทศไทย ลงพื้นที่สำรวจข้อมูลเชิงลึกผู้มีรายได้น้อยว่า ในการลงพื้นที่สำรวจข้อมูลได้รับสมัครและเปิดอบรมนักศึกษาเพื่อทำแบบสอบถาม  พร้อมทั้งประสานกับหน่วยงานในพื้นที่ โดยเริ่มจากอำเภอธัญบุรีและอำเภอลำลูกกา ในการประชาสัมพันธ์ให้ประชาชนที่ลงทะเบียนผู้มีรายได้น้อยได้ทราบ  ซึ่งเบื้องต้นพบปัญหาที่อยู่ไม่ชัดเจน ในการลงทะเบียนระบุเพียงบ้านเลขที่ ไม่ระบุชื่อถนน ตรอก หรือซอย ทำให้ต้องสอบถามกับทางไปรษณีย์และผู้นำหมู่บ้าน   รวมถึงผู้มีรายได้น้อยบางรายมีงานประจำที่ต้องทำในพื้นที่อื่น จึงจำเป็นต้องนัดหมายล่วงหน้าก่อนให้เจ้าหน้าที่ลงพื้นที่สำรวจข้อมูล  ทั้งนี้ สภาพภูมิอากาศในแต่ละพื้นที่ ยังเป็นปัญหาสำคัญที่ทำให้การสำรวจข้อมูลทำได้ยาก



ผู้อำนวยการสำนักงานสถิติแห่งชาติ กล่าวว่า ขณะนี้การลงทะเบียนผู้มีรายได้น้อยอยู่ในขั้นตอนการตรวจสอบคุณสมบัติ ซึ่งได้รับความร่วมมือจากหลายหน่วยงานที่เกี่ยวข้อง ทั้งธนาคารต่างๆ ที่ตรวจสอบข้อมูลบัญชีเงินฝาก  กระทรวงมหาดไทยที่ตรวจสอบรายชื่อว่ามีชื่อซ้ำกันหรือไม่และบางรายอาจเสียชีวิตไปแล้วภายหลังลงทะเบียน ส่วนกรมที่ดินมีหน้าที่ตรวจสอบทรัพย์สิน เนื่องจากการลงทะเบียนครั้งนี้ มีเงื่อนไขจำกัดจำนวนที่ดิน รวมถึงต้องสำรวจจำนวนหนี้นอกระบบด้วยว่ามีเงินต้นและดอกจำนวนเท่าใด เพื่อการแก้ไขต่อไป
 


ศิริศุภา  กร่างสะอาด / สวท.